# Ježiš formuje spoločenstvo svojich učeníkov – 2

Mt 18,6-10

Pre toho, kto by zviedol na hriech jedného z týchto malých, čo veria vo mňa, by bolo lepšie, keby mu zavesili na krk mlynský kameň a potopili ho do morských hlbín. Beda svetu pre pohoršenie. Pohoršenia síce musia prísť, ale beda človeku, skrze ktorého pohoršenie prichádza. Ak ťa zvádza tvoja ruka alebo noha, odtni ju a odhoď od seba. Lepšie ti bude, ak vojdeš do života okyptený alebo chromý, než aby si mal obidve ruky alebo obidve nohy, a hodili by ťa do večného ohňa. A ak ťa zvádza tvoje oko, vylúp ho a odhoď od seba. Lepšie ti bude, keď vojdeš do života s jedným okom ako s dvoma očami, a hodili by ťa do ohnivého pekla. Varujte sa, aby ste nepohŕdali ani jedným z týchto maličkých. Lebo vám hovorím, že ich anjeli v nebesiach stále hľadia na tvár môjho Otca v nebesiach.

Stať, ktorú ideme meditovať má v sebe niekoľko zložitých otázok ohľadom presného významu slov, napr. slovo pohoršenie nie je veľmi ľahké preložiť a určiť jeho význam. Je to hriech, hriech nečistoty, reči, pochybovanie, zlý príklad alebo niečo iné? Iný nie celkom zrozumiteľný výraz, sú malí alebo maličkí, niekto prekladá aj mladí, ktorí uverili v Ježiša. Kto sú to? Sú to novoobrátenci? Sú to jednoduchí nevzdelaní veriaci oproti múdrym a učeným? A tiež, prečo tí, ktorí uverili, môžu byť pohoršení? Malí veriaci je iný výraz ako výraz dieťa, ktorý sme stretli o pár veršov vyššie. Tretia skutočnosť, ktorá zamestnáva komentátorov tejto state je Ježišov prísny trestajúci postoj, ktorý podľa niektorých je v protiklade s Ježišom milosrdným.

V Písme svätom nevyriešime vždy všetky otázky a provokácie, ktoré v sebe skrýva a namiesto toho, aby sme preberali "pre" a "proti" rôznych argumentácií a hľadaní, pozrime sa spoločne na to, čo v tomto slove môžeme s istotou prijať a z čoho môžeme čerpať inšpiráciu a svetlo pre náš život.

1. Podľa evanjelia uprostred komunity kresťanov existujú malí (mladí) vo viere, ktorí môžu byť navedení k pohoršeniu, hriechu. Kontext viery nás privádza hovoriť o hriechu nevery a vskutku Jánove evanjelium jasne hovorí, že prestať veriť, alebo neveriť v Ježiša je najväčší hriech: *Hriech je v tom, že neveria vo mňa* (Jn 16,9).

Kresťanské spoločenstvo má mať teda vo svojom strede jeden veľký záujem: aby sa nestratila viera v Ježiša. Ježiš v evanjeliu položil otázku jasne: Nájde Syn človeka na zemi vieru, keď príde? (Lk 18,8) Ježiš prišiel, aby svet uveril. Toto nám kladie znovu a znovu otázku o tom, čo považujeme za vieru. Verím, lebo plním predpisy a príkazy? Verím, lebo poznám predpisy a evanjelium? Verím, lebo sa snažím o duchovný život i o apoštolát? Ale ani v tejto oblasti netreba ísť v tejto chvíli príliš hlboko, lebo by sme mohli otvoriť teologický kurz a venovať jeden semester tomu, čo je viera. To však nie je našou úlohou.

Zdá sa, že by bolo vhodnejšie pozrieť sa na naše spoločenstvo a hľadať v ňom znaky živej viery v Ježiša, mojej a mojich bratov a sestier. Títo moji bratia a sestry tu na tejto duchovnej obnove majú dar viery. Každý podľa svojho stupňa, ako mu Boh daroval a kam sa mu s pomocou Božou podarilo prísť. A slovo evanjelia nám hovorí, že Ježišovi veľmi záleží na ich viere, ale zároveň hovorí, že svojím postojom môžem tejto ich viere pomôcť, ale aj poškodiť.

Veľmi zaujímavo poznamenáva sv. Hieronym, že pohoršenie viery pre maličkých mohli do komunity priniesť aj apoštoli hádajúci sa o prvenstvo, ak by s tým neprestali. V dnešných časoch sa tento text veľmi uplatňuje na previnilcov v oblasti sexuálneho zneužívania detí a mladistvých. Iste, vzdialene tento text súvisí s touto skutočnosťou, ale nemožno povedať, že pohoršenie je len toto. Je mnoho skutočností, ktoré môžu pohoršiť malých, slabších vo viere. Sv. Pavol tiež naznačuje túto situáciu*:  Len si dajte pozor, aby táto vaša sloboda nebola na pohoršenie slabým. Lebo keď niekto uvidí toho čo má poznanie, stolovať v pohanskom chráme, neposmelí sa jeho svedomie, pretože je slabé, aby jedol mäso obetované modlám?  A slabý zahynie pre tvoje poznanie - brat, za ktorého zomrel Kristus!* (1Kor 8,9-11)

Ježiš vyslovuje tvrdý súd na tými, ktorí toto spôsobujú. Sú tí, ktorí sa pohoršujú na tom, že dobrotivý Ježiš je taký prísny a sú tiež takí, ktorí to radi využívajú, aby povedali tvrdé a nekompromisné slová voči tým, čo sa previnili. Na tieto dva extrémy môžeme odpovedať takto: To, že je Ježiš milosrdný ešte nepotiera jeho posolstvo o Božej spravodlivosti a hroziacom treste pre tých, ktorí sa neotvoria Božej láske. To je skutočnosť, ktorá platí aj napriek tomu, že nie je našou kompetenciou posúdiť zodpovednosť toho alebo onoho človeka. Vskutku, Cirkev vyhlasuje svätých v nebi, ale nikdy sa neodvážila vyhlásiť niekoho za zatrateného. Ježiš napokon hovorí, že pohoršujúcemu *by bolo lepšie* – nehovorí, že to ide robiť alebo, že jeho komunita to má robiť. Tento strašný kapitálny trest len podčiarkuje veľkosť a dôležitosť viery, ktorú Ježiš priniesol. Podobne ako výraz evanjelia - požiadavka *nenávidieť otca matku, brata, sestru* – nie je výzvou nenávidieť v morálnom zmysle. Skrátka dobrota a milosrdenstvo ešte neznamená, že tu nie sú hodnoty, o ktoré treba bojovať a ktoré treba podčiarknuť a brániť. A o Ježišovom milosrdenstve nemôžeme pochybovať, stačí si prelistovať toľko iných stránok evanjelia. V nich je dosť dôvodov na to, aby sme sa nechytali tohto verša a neurobili si z neho nástroj nášho odsúdenia tých, ktorí sa previnili.

2. *Pohoršenia prichádzajú nevyhnutne.* Viera vždy zostane bojom. Ide len o to, aby sa kresťan nestal nástrojom a posluhovačom týchto pokušení. K tomu Ježiš pridáva úlohu veľkého osobného boja každého kresťana. Je to krásny obraz. Nič nie je tak dôležité pre život ako oko, ruka a noha. Tieto najväčšie hodnoty sú však menej ako život viery, ktorý by si mohol stratiť. Dôležité je tiež podčiarknuť, že v tomto prúde je každý chirurgom sám sebe. TY si musíš vylúpiť oko, TY si musíš odťať ruku alebo nohu. NIE TY NIEKOMU. Nie niekto tebe. Spoločenstvo sa stará jeden o druhého najmä tým, že každý dbá o seba, o svoj rast, o svoju vieru. Inde to Ježiš tiež povedal: Nesmieš vyberať smietky z oka pokiaľ... Spoločenstvo viery teda nežije bez úsilia. A ak by náhodou tvoje dni boli také bezcieľne, ak tvoj život viery nie je charakterizovaný aj tým, že si niekedy niečo odtneš – je potrebné vedieť, že toto nie je cesta Ježišovho spoločenstva viery. Lebo pokušenia a pohoršenia prichádzajú nutne.

3. *Nepohŕdajte ani jedným z týchto maličkých.* Tu sa stretávame s výzvou, ktorá nás vedie k odmietnutiu akéhokoľvek vnútorného povyšovania sa. Ak by sme chceli previesť túto výzvu do pozitívnej roviny, mohlo by ísť o úctu ku všetkým, aj k malým a nedokonalým. Azda najkrajšie je pripomenúť si slová Jána Pavla II., ktoré napísal o spiritualite spoločenstva. Jednoduché, ale veľmi prenikavé.

Spiritualita spoločenstva, to je predovšetkým zameranie pohľadu srdca na tajomstvo trojjediného Boha, ktorý v nás prebýva a ktorého svetlo treba vnímať aj na tvári bratov a sestier vedľa nás. Spiritualita spoločenstva znamená okrem toho **schopnosť cítiť brata a sestru** vo viere v hlbokej jednote tajomného tela - Cirkvi, čiže **ako "niekoho, kto patrí ku mne**", aby som vedel spolu s ním prežívať jeho radosti a jeho bolesti, uhádnuť jeho želania, postarať sa o jeho potreby a ponúknuť mu pravé a hlboké priateľstvo. Spiritualita spoločenstva je aj **schopnosť vidieť v druhom predovšetkým pozitívne prvky**, aby sme ho prijímali a hodnotili ako Boží dar, a to nielen ako dar pre druhého, ktorý ho priamo prijal, ale aj ako "dar pre mňa".
Spiritualita spoločenstva napokon znamená **vedieť bratovi "urobiť miesto**", niesť si vzájomne bremená (Gal 6,2) a premáhať egoistické pokušenia, ktoré nás neustále napádajú a budia rivalitu, karierizmus, nedôveru a žiarlivosť. Nerobme si nijaké ilúzie: bez tejto duchovnej cesty by vonkajšie prostriedky len veľmi málo osožili spoločenstvu. Stali by sa bezduchými aparátmi, skôr maskami spoločenstva, ako jeho možnosťami prejaviť sa a rásť. (NMI, 43)

1. Aká je viera mojich bratov a sestier? Poznám, zaujímam sa ... Ako jej napomáham?

2. Čo ako spoločenstvo robíme pre posilnenie vzťahu viery k Ježišovi? Máme nejaké iniciatívy alebo sme tak trochu *mŕtvi* ?

3. Čo by som mohol *vylúpiť*, odrezať teraz a čo v nasledujúcom období?

4. Fotografia spoločenstva v mobile alebo na stene – denne si ju pozerať, myslieť na bratov a sestry. Na ich vieru. Modliť sa za ich vzťah k Ježišovi.

5. Pozitívne prvky – dokážeme si ich povedať. Čo obdivujeme na druhom?

6. Tešiť sa z úspechov iných – umožniť im niečo...